钦定古今图书集成/明伦汇编/官常典/第769卷 > 王鸿儒
## 钦定古今图书集成/明伦汇编/官常典/第769卷 > 王鸿儒

按《明外史》本传：“鸿儒，字懋学，南阳人。少工书，家贫，为
府书佐。知府段坚见其书，爱之，召见，惊曰：‘子风神清
澈，非尘埃中人也’。留之署中，亲授以书，遣入学校为
诸生，遂举乡试第一。成化末，登进士，授南京户部主
事，累迁郎中，榷舟淮安，督税凤阳，皆立条式，以清白
著。擢山西佥事，进副使，俱督学政。衡别才器，崇雅抑”
浮。凡经造就，咸有立志。居九年，士风甚盛。孝宗知其
贤，尝语刘大夏曰：“鸿儒他日可大用。”大夏顿首曰：“诚
如圣谕。”正德改元，谢病归。刘瑾擅政，自以多行不义，
思收召天下名流。四年起为国子祭酒。未几，以父丧
去。再起南京户部侍郎。十年召为吏部右侍郎，寻转
左鸿儒。清正自持，门无私谒。论人务崇实行，斥虚名。
尝曰：“济天下事，惟诚实者能之。趋名者必趋利，于社
稷生民无益也。”尚书陆完好交结嬖幸，又与宁王宸濠通。鸿儒数举先朝名臣夏元吉、王翱辈以规之，完
不悦。十四年迁南京户部尚书。甫履任，宸濠反，命督
军饷。初，鸿儒在都，愤群奸乱政，尝私居饮泣。至是，强
藩倡乱，又闻武宗南巡，益忧懑，疽发于胁，遂卒。谥“文
庄。”鸿儒为学务穷理致，于百家异同，必求其原而审
乎义所安，故其学宏博渊粹，为世硕儒。弟鸿渐，乡试
亦第一，以进士累官山东右布政使，以廉靖称。